**Evaristo Correa Calderón**, nado na Pena (Baralla) o 11 de febreiro de 1899 e finado na Pobra de Trives (Ourense) o 11 de xullo de 1986, foi un escritor e xornalista galego.

Traxectoria
-----------

Cadro de persoal de *Ronsel*
Fillo do médico e escritor Antonio Correa Fernández. Fundou en Baralla o semanario *El Eco* e dirixiu en Lugo *El Chiste Semanal* e *De Todo un Poco*, no que publicou os seus primeiros versos. Membro das Irmandades da Fala,

Colaborou en *La Idea Moderna**,* o xornal máis prestixioso de Lugo, cando só contaba con 16 anos. Adheriuse ás Irmandades da Fala, creando a sección de Lugo, e comezou a súa colaboración con *A Nosa Terra* en 1917.

Ese mesmo ano trasladouse a Madrid para estudar Filosofía e Letras na Universidade Central, que non conseguiu rematar, e somérxese nos ambientes vangardistas do momento, entrando en contacto dende a Residencia de Estudiantes con moitas figuras emerxentes da cultura como Alberti, García Lorca, Buñuel, Maruxa Mallo, Ramón Gómez de la Serna ou Huidobro. Malia estar lonxe, non perdeu o contacto con Lugo pois foi un dos organizadores da I Asemblea Nacionalista, celebrada nesa cidade en 1918 e, mesmo, fundou na capital a "Mocedade Céltiga de Madrid".

En 1923, regresou a Lugo e de 1925 a 1926 converteuse en redactor-xefe de *El Pueblo Gallego*. Dirixiu *Ronsel* (1924) e integrouse no Seminario de Estudos Galegos. En 1927, licenciouse en Filosofía e Letras (sección Historia) na Universidade de Santiago de Compostela, e marchou a Tolosa e París (onde entrou en contacto con André Bréton e Louis Aragon e o ambiente surrealista). Neste período, publicou os libros de contos *Luar* (1923), *Conceición singela do Ceo* (1925) e *Margarida a da sorrisa de aurora* (1927) que é o primeiro conto infantil da literatura galega.

Participa en diversos medios xornalísticos europeos e americanos e tamén en *La Gaceta Literaria*, creada por Giménez Caballero no mesmo 1927. Nesta publicación promove un certo "lusitanismo" no que Galicia aparece coma ponte entre España e Portugal.

Rúa Evaristo Correa Calderón do concello de Baralla.
En 1930 ditou un curso de Literatura Española na Universidade de Bucarest. Dende 1931 foi profesor de Lingua e Literatura españolas en diversos institutos de España; en primeiro lugar en Almería, e despois en Lugo (no Instituto Masculino). Alí fundou, en outubro de 1931, co seu irmán Juan Antonio, *Vanguardia Gallega* (reflexo da ideoloxía republicana). Pasou despois a ser profesor en Santander, As Palmas de Gran Canaria, Valladolid, Salamanca e Alcalá de Henares, onde se xubilou en 1969, e comezou o seu arredamento da ideoloxía galeguista.

A partir da Guerra civil española, xa en Galicia colaborou cos sublevados e, influído polos seus amigos Euxenio Montes e Filgueira Valverde, desde o primeiro día ingresou na Falange Española, e foi xefe local de Prensa e Propaganda de Lugo e redactor-xefe de *Escuela Azul*.

De seguido, a través de Giménez Caballero integrouse na intelectualidade do réxime franquista. Euxenio Montes facilitoulle comezar a colaborar con *¡Arriba!* e despois uniuse ao chamado grupo de Escorial integrado por Dionisio Ridruejo e José María Alfaro. Colaborou no libro *Laureados de España* (1939) con "Honra del bien morir".

Dende ese momento adicouse á crítica literaria de autores clásicos españois e non volveu escribir en galego. Desde finais da década de 1940, xa residindo en Salamanca, colaborou con Fernando Lázaro Carreter na redacción de libros de texto e na creación da Editorial Anaya. Entre a súa obra en castelán salientan os ensaios *Arte Métrica* (1938), *Baltasar Gracián: su vida y su obra* (1970), as edicións críticas de Baltasar Gracián e as novelas *La noche céltica* (1955) e *De aquí a la primavera: novela de la montaña gallega* (1983). Esta última, comezáraa a traducir en 1986 ao galego por influencia de Ramón Piñeiro e Isaac Díaz Pardo.

Obras
-----

* *Luar. Contos galaicos* (1923).
* *Conceición singela do ceo* (1924).
* *Poemas* (1925).
* *Margarida a da sonrisa da aurora* (1927). Editorial Nós.
* *Ontes (1928)*
* *Índice de utopías gallegas* (1929).
* *Intuición del Romanticismo* (1934).
* *Arte Métric*a (1938)
* *Los costumbristas españoles* (1950).
* *La noche céltica* (1955).
* *Teoría de la Atlántida y otras historias fabulosas* (1959).
* *Cómo se comenta un texto literario* (1965). Con Fernando Lázaro Carreter.
* *Baltasar Gracián. Su vida y su obra* (1970).
* *Registro de arbitristas, economistas y reformadores españoles (1500-1936)* (1981).
* *De aquí a la primavera* (1983).

Vida persoal
------------

Casou con María de la Asunción de Polanco Drake de la Cerda, que morreu en 1937 con 26 anos, e coa que tivo unha filla, María Asunción Correa de Polanco. Volveu casar con María Luísa Maldonado e Alvarado, VII marquesa de Castellanos e III de Trives.

Notas
-----

1. ↑  *La Voz de Galicia*, 13-7-1986, p. 19.
2. 1 2  "Personalidades". *Sitio oficial do Concello de Baralla*. Consultado o 22-10-2017.
3. ↑  Xulio Pardo de Neyra: "A asemblea nacionalista de Lugo ou a historia dunha inexactitude" *Praza Pública*, 18/11/2013.
4. 1 2 3 4  Pardo de Neyra, Xulio (03/10/2002). "Evaristo Correa Calderón: vangardismo e galeguismo". *Vieiros.com*. Consultado o 24-10-2017.
5. ↑  "Evaristo Correa Calderón". *galegos.galiciadigital.com*. Consultado o 24-10-2017.
6. ↑  "Evaristo Correa Calderón". *Almanaque das Irmandades*. Arquivado dende o orixinal o 23-10-2017. Consultado o 22-10-2017.
7. ↑  Pardo de Neyra, Xulio. "Evaristo Correa Calderón". *Album das Irmandades da Fala. Consello da Cultura Galega*. Consultado o 24-10-2017.
8. ↑  *El Progreso*, 2-3-1937, p. 6.

Véxase tamén
------------

### Bibliografía

* Carballo, R. (1975) [1963]. *Historia da literatura galega contemporánea*. Galaxia. pp. 725–726. ISBN 84-7154-227-7.
* Couceiro Freijomil, Antonio (1951-54). *Diccionario Bio-bibliográfico de Escritores* (en castelán) **I**. Bibliófilos Gallegos. p. 306.
* Fernández del Riego, F. (1990). *Diccionario de escritores en lingua galega*. Do Castro. p. 95. ISBN 978-84-7492-465-7.
* Pardo de Neyra, X (2000). "Evaristo Correa Calderón, a consolidación do nacionalismo galego e a introducción do vangardismo poético na literatura galega". *BGL* (24): 23–56. ISSN 0214-9117.
* Pardo de Neyra, X. (2002). *Evaristo Correa Calderón na literatura galega contemporánea. Vangardismo e galeguismo*. USC.
* Pardo de Neyra, X. (2003). *Evaristo Correa Calderón*. Xunta de Galicia.
* Vilavedra, D. ed. (1995). *Diccionario da Literatura Galega*. I. Autores. Galaxia. pp. 146–147. ISBN 84-8288-019-5.
* "Correa Calderón, Evaristo". *Gran Enciclopedia Galega* (DVD). El Progreso. 2005. ISBN 84-87804-88-8.

### Outros artigos

* Antonio Correa Fernández

### Ligazóns externas

* Evaristo Correa Calderón na páxina web do Concello de Baralla.
* Fandiño Veiga, Xosé Ramón. "Evaristo Correa Calderón". *Álbum da JAE* do Consello da Cultura Galega.

|  |  |
| --- | --- |
| Control de autoridades | 
* Wd: Q8846895
* WorldCat
* VIAF: 7399941
* BNE: XX846774
* BNF: 119902933
* CANTIC: a11287469
* DBE: evaristo-correa-calderon
* FAST: 125491
* GND: 130031089
* ISNI: 0000 0001 1036 8261
* LCCN: n82255341
* NKC: xx0149394
* NTA: 069031797
* Persée: 176466
* PTBNP: 144016
* SUDOC: 027974391

 |